[pic] | EUROOPA ÜHENDUSTE KOMISJON |

Brüssel 30.11.2009

KOM(2009)662 lõplik

Muudetud ettepanek:

EUROOPA PARLAMENDI JA NÕUKOGU OTSUS,

millega muudetakse 17. mai 2006. aasta institutsioonidevahelist kokkulepet eelarvedistsipliini ja usaldusväärse finantsjuhtimise kohta seoses mitmeaastase finantsraamistikuga: energeetikavaldkonna projektide rahastamine Euroopa majanduse elavdamise kava raames

SELETUSKIRI

SISSEJUHATUS

2. aprillil 2009. aastal toimunud kolmepoolsel kohtumisel leppisid Euroopa Parlament, nõukogu ja komisjon kokku majanduse elavdamise kava[1] raames rahastada energeetika ja maapiirkondade lairiba-Internetiühenduse projekte ning tegevust, mis on seotud ühise põllumajanduspoliitika läbivaatamise käigus kindlaks määratud uute väljakutsetega.

Paketi eesmärk on elavdada täiendavalt majandust ja parandada energiajulgeolekut ning selle summa on jooksevhindades 5 000 miljonit eurot, mis jaguneb järgmiselt:

- finantsraamistiku alamrubriiki 1a kuuluvate energeetikaprojektide rahastamiseks tehakse kättesaadavaks 3 980 miljonit eurot, sh 2 000 miljonit eurot 2009. aastal ja 1 980 miljonit eurot 2010. aastal;

- lisaks tehakse rubriigis 2 kättesaadavaks 1 020 miljonit eurot lairiba-Internetiühenduse arendamiseks maapiirkondades ja ühise põllumajanduspoliitika läbivaatamise raames kindlaksmääratud uute väljakutsetega seonduva tegevuse tõhustamiseks.

Nimetatud kokkuleppe ja komisjoni 8. aprilli 2009. aasta muudetud ettepaneku[2] põhjal võtsid Euroopa Parlament ja nõukogu 6. mail 2009. aastal vastu otsuse,[3] millega vaadati läbi finantsraamistik aastateks 2007–2013. Alamrubriigis 1a ettenähtud kulukohustuste assigneeringute 2009. aasta ülemmäära suurendati 2 000 miljoni euro võrra, et rahastada energeetikaprojekte majanduse elavdamise toetamiseks. Suurendamine tasakaalustati täielikult kulukohustuste assigneeringute 2009. aasta ülemmäära alandamisega sama summa võrra rubriigis 2. 2009.–2013. aastaks ettenähtud maksete assigneeringute ülemmäära muudeti vastavalt. Samaaegselt nimetatud otsusega tehti kättesaadavaks 600 miljonit eurot 2009. aasta eelarve raames maapiirkondade lairiba-Internetiühenduse ja uute väljakutsetega seotud tegevuse toetamiseks.

2. aprilli 2009. aasta kokkuleppe kohaselt tuleb ülejäänud summa (1 980 miljonite eurot energeetika jaoks ning 420 miljonit eurot lairiba-Internetiühenduse arendamiseks maapiirkondades ja ühise põllumajanduspoliitika läbivaatamise raames kindlaks määratud uute väljakutsetega seotud tegevuse toetamiseks) tagada hüvitusmehhanismi abil 2010. aasta eelarvemenetluse kooskõlastuskoosoleku raames, kasutades kõiki õigusliku raamistikuga ette nähtud eelarvevahendeid, ning hüvitusmehhanismi kasutamine viiakse vajadusel lõpule hiljemalt 2011. aasta eelarvemenetluse kooskõlastuskoosoleku raames.

27. oktoobril 2009 tegi komisjon nimetatud kokkuleppe põhjal ettepaneku ülejäänud summa hüvitamiseks[4]. Käeolevas Euroopa Parlamendi ja nõukogu otsuse muudetud ettepanekus võetakse arvesse EAGFi meetmete täitmise lõplikke andmeid rubriigi 2 raames, mis ei olnud esialgse ettepaneku tegemise ajal kättesaadavad, samuti võetakse arvesse 18. novembril 2009. aastal toimunud eelarve kooskõlastuskoosoleku tulemusi.

Seega tehakse järeldus vaadata läbi finantsraamistik, et suurendada alamrubriigis 1a ettenähtud kulukohustuste assigneeringute ülemmäära 1 779 miljoni euro võrra. Lisaks tehti vastavalt 17. mai 2006. aasta eelarvedistsipliini ja usaldusväärset finantsjuhtimist käsitleva institutsioonidevahelise kokkuleppe (edaspidi „2006. aasta kokkulepe”) punktile 27 paindlikkusinstrumendi kasutamise abil kättesaadavaks 120 miljonit eurot ja veel 81 miljonit eurot, kasutades alamrubriigi 1a kulukohustuste assigneeringute 2010. aasta ülemmäärani jäänud varu. Seepärast on võimalik kogu ülejäänud 1 980 miljoni suurust summat kasutada energeetikaprojektideks majanduse elavdamise kava raames nagu kolm institutsiooni kokku leppisid. Samaaegselt tehakse kättesaadavaks 420 miljonit eurot 2010. aasta eelarve raames maapiirkondade lairiba-Internetiühenduse ja uute väljakutsetega seotud tegevuse toetamiseks.

KULUDE ÜMBERJAOTAMINE ALAMRUBRIIGI 1A ÜLEMMÄÄRA PIIRES

Alamrubriigi 1a kulukohustuste assigneeringute 2009. aasta ülemmäärani jääv 3 miljoni euro suurune varu tehakse kättesaadavaks majanduse elavdamise kava jaoks. 2006. aasta kokkuleppe punkti 23 kohaselt, millega sätestatakse kohustus uurida kulude ümberpaigutamise võimalust enne ülemmäära läbivaatamist, leppisid kolm institutsiooni eelnevalt nimetatud eelarve kooskõlastuskoosolekul kokku, et 81 miljonit eurot 2010. aasta mittesihtotstarbelisest varust komisjoni esialgses eelarveprojektis kasutatakse energeetikaprojektideks majanduse elavdamise kava raames. See on kooskõlas 2. aprillil 2009 vastu võetud deklaratsiooniga, milles sätestatakse, et „hüvitusmehhanismi kasutamine ei mõjuta kaasotsustamismenetluse raames vastuvõetud programmide rahastamispakette ega iga-aastast eelarvemenetlust”.

RUBRIIKIDEVAHELISED ÜMBERPAIGUTAMISED

2006. aasta kokkuleppe punkti 23 teise lõigu kohaselt ja kooskõlas 2. aprilli 2009. aasta kokkuleppega, leppisid institutsioonid 19. novembril 2009. aastal toimunud eelarve kooskõlastuskoosolekul kokku hüvitada alamrubriigi 1a kulukohustuste assigneeringute ülemmäära suurendamine järgmisel viisil:

Kulukohustuste assigneeringud: ümberpaigutamised alamrubriigist 1b

Kasutamata tehnilise abi pärast jääb alamrubriigi 1b kulukohustuste assigneeringute 2009. aasta ülemmäärani 1 miljoni euro suurune varu ja 2010. aasta ülemmäärani 6 miljoni euro suurune varu. Lepiti kokku, et neid summasid kasutatakse energeetikaprojektide rahastamiseks majanduse elavdamise kava raames. Komisjon kinnitab, et alamrubriigi 1b kulukohustuste assigneeringute 2010. aasta ülemmäärani jääv varu tuleneb ainult komisjoni algatusel ja/või nimel toimunud tehnilise abi vajaduste ümberhindamisel, nagu on täpsustatud nõukogu määruse 1083/2006 artiklis 45. Selle tulemusena ei mõjuta see tegevuskavadega seotud programmitööd ega assigneeringuid.

Kulukohustuste assigneeringud: ümberpaigutamised rubriigist 2

Lõplik summa, mis jääb rubriigi 2 kulukohustuste assigneeringute 2009. aasta ülemmäärani, on 1 036 miljonit eurot. See hõlmab kalandusprogrammide alatäitmisest tulenevat 34 miljonit eurot, mis on lisatud paranduseelarvesse nr 10/2009.

Peale selle ei saa kasutada 2009. aasta eelarvesse kantud assigneeringuid maaelu arendamiseks (250 miljonit eurot) ja kliimamuutusega toimetulekuks (20 miljonit eurot), sest puudub asjakohane õiguslik alus.

Arvestades, et põllumajandusaasta on praeguseks suletud, lepiti kokku anda rubriigi 2 2009. aasta allesolev varu ja kasutamata assigneeringud Euroopa majanduse elavdamise kava energeetikaprojektide käsutusse alamrubriigi 1a raames.

Rubriigi 2 kulukohustuste assigneeringute 2010. aasta ülemmäärani jääv esialgne varu on 1 083 miljonit eurot pärast 2010. eelarve teist lugemist nõukogus.

Lepiti kokku kasutada seda varu järgmiselt:

- rubriigis 2 eraldada 420 miljonit eurot lairiba-Internetiühenduse arendamiseks maapiirkondades ja ühise põllumajanduspoliitika läbivaatamise raames kindlaksmääratud uute väljakutsetega seonduva tegevuse tõhustamiseks Euroopa majanduse elavdamise kava raames;

- alamrubriigis 1a eraldada täiendavad 158 miljonit eurot energeetikaprojektidele.

Seega jääb põllumajandusvaldkonna jaoks kättesaadavaks kulukohustuste assigneeringute 2010. aasta ülemmäärani jääv varu 505 miljonit eurot. Igal juhul on komisjon võtnud kohustuse võtta kõik asjakohased meetmed, et tagada kõigi ühise põllumajanduspoliitika kulude ja nende rahastamise kohta vastu võetud otsuste, sealhulgas ühise põllumajanduspoliitika läbivaatamise suhtes saavutatud kokkuleppe täitmine.

Kulukohustuste assigneeringud: ümberpaigutamised alamrubriigist 3a

Alamrubriigi 3a kulukohuste assigneeringute 2009. aasta ülemmäärani jääb 5 miljoni euro suurune varu. Võttes arvesse, et eelarveaasta on peaaegu lõppenud ja muud kasutust ülejäänud summale ette ei ole nähtud, lepiti kokku kasutada ka seda summat energeetikaprojektide rahastamiseks majanduse elavdamise kava raames.

Kulukohustuste assigneeringud: ümberpaigutamised rubriigist 5

Rubriigi 5 (Haldus) kulukohustuste assigneeringute 2009. aasta ülemmäärani jääb 174 miljoni euro suurune varu (sealhulgas 98 miljoni euro suurune varu, mis tekkis komisjoni, nõukogu, Majandus- ja Sotsiaalkomitee ning Regioonide Komitee eelarvete alakasutuse tõttu ja mis tehti kättesaadavaks paranduseelarves nr 10/2009). Olles võtnud arvesse Euroopa Parlamendi esimesel lugemisel tehtud muudatusi ja kirjalikku muutmisettepanekut nr 3/2010, lepiti kokku jätta 2010. aastaks alles 72 miljoni euro suurune varu. Osa viimati nimetatud varust võib olla vajalik Lissaboni lepingu jõustumisega seotud täiendavate vajaduste katmiseks. Võttes seda arvesse, tehakse ettepanek teha majanduse elavdamise kava raames energeetikaprojektide rahastamiseks kättesaadavaks 300 miljonit eurot (174 miljonit eurot 2009. aasta varust ja 126 miljonit eurot 2010. aasta varust).

MAKSETE ASSIGNEERINGUD

2006. aasta kokkuleppe punkti 23 neljandas lõigus nõutakse, et mis tahes muutmise korral peab säilima asjakohane suhe kulukohustuste ja maksete vahel. Seega tuleb maksete assigneeringute aastaseid ülemmäärasid muuta, tuginedes alamrubriigi 1a täiendavate kulukohustuste assigneeringute jaoks ettenähtud maksetele ning maksete assigneeringute vähendamisele summa võrra, mis vastab 2009. ja 2010. aastaks alamrubriigis 1b ning rubriikides 2 ja 5 ettenähtud kulukohustuste assigneeringute vähenemisele.

KOKKUVÕTLIK TABEL JA JÄRELDUS

Järgnevas tabelis on esitatud kokkuvõte finantsraamistiku kulukohustuste assigneeringute ja maksete assigneeringute ülemmäärades kavandatavatest muudatustest. Summad on väljendatud jooksevhindades.

[pic]

Kokkuvõttes muutus kulukohustuste ja maksete assigneeringute üldiste ülemmäärade seisukohast jooksevhindades mõju ei avalda.

Järgnevas tabelis esitatud finantsraamistikus on võetud arvesse kõnealuseid muudatusi.

Ametlikus otsuses finantsraamistiku läbivaatamise kohta tuleb viidata 2006. aasta kokkuleppe raames kokku lepitud põhitabelile, mis on väljendatud 2004. aasta püsihindades. Seega arvutatakse jooksvas väärtuses summad 2004. aasta hindadesse ümber 2 % suuruse aastadeflaatori abil, nagu on ette nähtud 2006. aasta kokkuleppe punktiga 16.

[pic]

- Muudetud ettepanek:

EUROOPA PARLAMENDI JA NÕUKOGU OTSUS,

millega muudetakse 17. mai 2006. aasta institutsioonidevahelist kokkulepet eelarvedistsipliini ja usaldusväärse finantsjuhtimise kohta seoses mitmeaastase finantsraamistikuga - energeetika valdkonna projektide rahastamine Euroopa majanduse elavdamise kava raames

EUROOPA PARLAMENT JA EUROOPA LIIDU NÕUKOGU,

võttes arvesse Euroopa Parlamendi, nõukogu ja komisjoni vahelist eelarvedistsipliini ja usaldusväärset finantsjuhtimist käsitlevat 17. mai 2006. aasta institutsioonidevahelist kokkulepet,[5] eriti selle punkti 21, punkti 22 esimest ja teist lõiku ning punkti 23,

võttes arvesse komisjoni ettepanekut

ning arvestades järgmist:

(1) 18. novembril 2009 toimunud eelarve kooskõlastuskoosolekul leppisid Euroopa Parlament, nõukogu ja komisjon kokku täiendavate vahendite üksikasjades, mida antakse Euroopa majanduse elavdamise kava raames energeetika valdkonna ja lairiba-Internetiühenduse projektide jaoks ning ühise põllumajanduspoliitika 2003. aasta reformi (läbivaatamise)[6] hindamise raames kindlaksmääratud uute väljakutsetega seonduva tegevuse tõhustamisse investeerimiseks. Kõnealused rahalised vahendid nõuavad kooskõlas institutsioonidevahelise kokkuleppe punktidega 21, 22 ja 23 mitmeaastase finantsraamistiku (2007–2013) muutmist, et suurendada 2010. aastaks alamrubriigis 1a ettenähtud kulukohustuste assigneeringute ülemmäära jooksevhindades 1 779 miljoni euro võrra.

(2) Alamrubriigi 1a ülemmäära suurendamine aastaks 2010 tasakaalustatakse täielikult alamrubriigi 1a, 1b, rubriigi 2, alamrubriigi 3a ja rubriigi 5 kulukohustuste assigneeringute ülemmäära vähendamisega aastaks 2009 ning alamrubriigi 1b, rubriikide 2 ja 5 kulukohustuste ülemmäära vähendamisega aastaks 2010.

(3) Selleks et kohustuste ja maksete suhe püsiks tasakaalus, kohandatakse igaaastast maksete assigneeringute ülemmäära. Kohandamise mõju eelarvele on neutraalne.

(4) Seepärast tuleks eelarvedistsipliini ja usaldusväärset finantsjuhtimist käsitleva institutsioonidevahelise kokkuleppe I lisa vastavalt muuta[7],

ON VASTU VÕTNUD JÄRGMISE OTSUSE:

Ainus artikkel

Eelarvedistsipliini ja usaldusväärse finantsjuhtimise institutsioonidevahelise kokkuleppe I lisa asendatakse käesoleva otsuse lisaga.

Brüssel, […]

Euroopa Parlamendi nimel Nõukogu nimel

komisjoni liige Algirdas SEMETA

LISA

[pic]

[1] KOM(2008) 859, (lõplik)/2.

[2] KOM(2009) 171 (lõplik).

[3] ELT L 132, 29.5.2009, lk 8.

[4] KOM(2009) 600.

[5] ELT L 139, 14.6.2006, lk 1.

[6] KOM(2008) 800, KOM(2008) 859, KOM(2009) 171 ja ELT L 132, 29.5.2009, lk 8.

[7] Eespool nimetatud kokkuleppest tulenevad näitajad arvutatakse ümber 2004. aasta hindadesse.